钦定古今图书集成/明伦汇编/氏族典/第247卷 > 张弘纲
## 钦定古今图书集成/明伦汇编/氏族典/第247卷 > 张弘纲

按《元史张禧传》：“禧子弘纲，字宪臣，年十八，父禧为主
将所诬，系狱，将杀之，弘纲直入狱中，狱卒并系之。弘
纲佯狂谑笑，守者易之，既寝，遂与其父逸去。后从其
父攻城徇池，屡有功。自昭信校尉管军千户，升总管
广威将军、招讨副使，加定远大将军、招讨使。盗起安
吉，弘纲率兵擒之，授昭勇大将军、河南诸翼征行万”
户，从右丞刘深征八百媳妇国。师次八番，与叛蛮宋
隆济等力战而殁。追封齐郡公，谥“武宣。”子汉当，袭职，
让其弟鼎。汉后为监察御史，累官至集贤直学士。鼎
袭江阴水军万户。